Folketing
2013-05-31

Jeg er jo ked af, hvis hr. Langballe synes, at jeg udviser mangel på storsind. Jeg synes, at jeg gjorde meget ud af at sige, at jeg anerkender, at Venstre kommer med forslaget, men at jeg forklarer, at regeringen er på vej med en regelforenkling, en modernisering af ægteskabslovgivningen, som også indeholder det her, men som også indeholder andet. Derfor er der ikke nogen grund til at stemme for beslutningsforslaget, som jo i øvrigt vil pålægge regeringen at sørge for, at det her kan være gennemført inden 1. januar. Når nu jeg ved, at det ikke kan lade sig gøre, for der kan jeg ikke nå at være færdig, så giver det ingen mening at stemme for, og derfor er det ikke et udtryk for at være arrogant eller udvise manglende storsind, men simpelt hen af rent lavpraktiske årsager, at jeg anbefaler, at man ikke vedtager beslutningsforslaget.